Tyse waty moꞌko ‘eratonomapotopombo’ onory ewaꞌmary weꞌiꞌpo mero,
Jesus wonukuꞌpo Jerusalem ꞌwa.
Irombo moro Tamusi auty ta tandyꞌpo moꞌkaron paka,
kapara,
akukuwa ekaramanamon,
moꞌkaron pyrata amboꞌnamon enapa eporyꞌsan iꞌwa.
Irombo kurawa kapyꞌpo iꞌwa tonomy ypoꞌtopo me.
Moꞌkaron kapara,
paka momaꞌsan iꞌwa moro Tamusi auty wyino.
Moꞌkaron pyrata amboꞌnamon pyratarymbo papyꞌpo iꞌwa nono tuꞌponaka.
Morokon itapararykonymbo uringaꞌsan iꞌwa.
Moꞌkaron akukuwa ekaramanamon ꞌwa ikaꞌpo:
“Paꞌporo erokon otykon ero wyino emimatoko.
Moꞌko yjumy auty kysyton amy otykon ekaramatopo auto me.”
Irombo moꞌkaron inemeparykon wetuwaroꞌmaꞌsan rapa ero imeroꞌpo poko:
Moro ajauty ꞌwano me yjemaminary asiny ywotan.
Moꞌkaron Simosu jopotorykon woturupoꞌsan Iꞌwa:
“Otypan kapu wyinono oty menepotan,
moro iruꞌpa moro moro wara awairy wairy ukuꞌtoꞌme naꞌna ꞌwa?”
Jesus wykaꞌpo ejuꞌtoꞌkoꞌme:
“Ero Tamusi auty akatoko.
Irombo oruwa kurita samyꞌmatake rapa.”
Irombo moꞌkaron Simosu jopotorykon wykaꞌsan:
“Oko-kariꞌna ituꞌponaka oꞌwin-toꞌima siriko ero Tamusi auty amyꞌmary tywaije man.
Amoro te oruwa kurita mamyꞌmatan rapa?”
Moro ipoko auranatopo Tamusi auty te moro ijaꞌmun moro kynakon.
Irombyꞌsan wyino awomyꞌpo wyino moꞌkaron inemeparykon wetuwaroꞌmaꞌsan rapa moro moro wara ikaꞌpo poko.
Irombo moro imeroꞌpo,
moro Jesus wykatopombo amyikaꞌpo iꞌwaine.
Moꞌko eratonomapotopombo onory ewaꞌmary jako Jerusalem po aꞌta ro,
pyime kariꞌna ꞌwa moro ety amyikaꞌpo.
Morokon inenepory kapu wyinonokon otykon enejatokon irombo.
Jesus te ainakaine tywotyry ꞌseꞌpa kynakon.
Paꞌporo irombo emerykon ukuꞌsakon.
Kariꞌna ꞌwa kariꞌna poko oty ekarityry anupiꞌpa kynakon,
kariꞌna ukutyry ke aseke tyꞌwa.